ทุกภาคจะมีฝนฟ้าคะนองบางพื้นที่จนถึง 5 กุมภาพันธ์นี้ ประชาชนระมัดระวังสุขภาพจากสภาพอากาศที่เปลี่ยนแปลง
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา เปิดเผยว่า  ระยะนี้มวลอากาศเย็นที่ปกคลุมประเทศไทยตอนบนและทะเลจีนใต้มีกำลังอ่อนลงจนถึงวันที่ 8 กุมภาพันธ์ 2566 จะทำให้พื้นที่ตอนบนมีอุณหภูมิสูงขึ้นแต่ยอดดอยและยอดภูยังมีอากาศหนาวเย็นอยู่ ประชาชนต้องใช้ความระมัดระวังในการสัญจรเนื่องจากจะมีหมอกหนาอากาศเย็น ขณะที่ทั่วทุกภาคจะมีฝนฟ้าคะนองจนถึงวันที่ 5 กุมภาพันธ์ เนื่องจากมีลมฝ่ายตะวันตกนำความชื้นจากทะเลจีนใต้และอ่าวไทยเข้ามาปกคลุม แต่ลมที่พัดนี้มีกำลังอ่อนเมื่อปะทะกับอุณหภูมิที่สูงขึ้น จึงเกิดหมอกทำให้ค่าฝุ่นละอองยังมากขึ้นอยู่  แนะนำให้ประชาชนสวมหน้ากากอนามัยและหน้ากากป้องกัน PM.2.5 ไปต่อเนื่อง รวมถึงในพื้นที่ภาคเหนือที่พบว่ามีหมอกควันจากการเผาพื้นที่การเกษตรและหมอกควันจากประเทศเพื่อนบ้าน  สำหรับพื้นที่ภาคใต้ยังมีร่องมรสุมกำลังปานกลางและลมตะวันออกพัดปกคลุมอ่าวไทย ภาคใต้และทะเลอันดามัน รวมทั้งหย่อมความกดอากาศต่ำที่ปกคลุมบริเวณเกาะบอร์เนียว ทำให้ภาคใต้ยังมีฝนเพิ่มขึ้นและตกหนักบางแห่งโดยเฉพาะบริเวณภาคใต้ตอนล่างตั้งแต่จังหวัดนครศรีธรรมราชลงไป อ่าวไทยมีคลื่นสูง 1-2 เมตร  บริเวณที่มีฝนฟ้าคะนองคลื่นสูงมากกว่า 2 เมตร และหากไม่มีมวลอากาศเย็นแผ่เสริมลงมาอีกคาดว่าฝนในพื้นที่ภาคใต้จะลดลงตั้งแต่วันที่ 8 กุมภาพันธ์เป็นต้นไป